Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 1071/11/8807	Michalovce, 3.5.2012
EEČ : 2-66-122-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
V čase od 18.30 hod. dňa 20.11.2011 do 9.15 hod. dňa 22.11.2011, kedy bola u neho vykonaná kontrola, prechovával na pozemku rodinného domu XXXXX XXXXX pod búdou pre psa v dvoch PE sáčkoch uložených v krabičke od cukríkov Energit vysušené vrcholcovité časti rastliny konope (Cannabis), o celkovej hmotnosti 2,82 g s priemerným obsahom 6,2 % THC, ktorá je v zmysle zákona č. 139/1998 Z. z. v znení neskorších predpisov zaradená do I. skupiny omamných látok, pričom z uvedeného množstva by bolo možné podľa znaleckého posudku pripraviť od 6 do 18 obvykle jednorázových dávok drogy.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
20 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ Sobrance pod sp. zn. ORP-1778/SO-MI-2011 zo dňa 22.11.2011 bolo začaté trestné stíhanie vo veci podľa § 199 ods.1 Tr. poriadku a následne bolo uznesením vyšetrovateľa Okresného riaditeľstva PZ, Odboru kriminálnej polície Michalovce pod sp. zn. ORP-110/OVK-MI-2012 dňa 10.2.2012 vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Tr. zákona na tom skutkovom základe, ako je to uvedené vo výrokovej časti tohto uznesenia. 

        Vyšetrovateľ PZ po ukončení vyšetrovania predložil tunajšej prokuratúre vyšetrovací spis preskúmaním ktorého som dospel k záveru, že sú splnené tak formálne ako aj materiálne predpoklady na podmienečné zastavenie trestného stíhania.

Obvinený svojím konaním naplnil pojmové znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Tr. zákona tým, že vo väčšom rozsahu neoprávnene prechovával pre vlastnú potrebu rastlinu konope s obsahom THC, teda drogu ktorá je podľa zákona č.139/1998 Z.z. o omamných látkach, psychotropných látkach a prípravkoch v znení neskorších zmien a doplnkov zaradená v I. skupine omamných látok. Za uvedený prečin možno uložiť trest odňatia slobody v trvaní na jeden až päť rokov, teda trest, ktorého horná hranica neprevyšuje hranicu stanovenú v ustanovení § 216 ods.1 Tr. poriadku (5 rokov). 

Obvinený vyhlásil, že spáchal skutok, za ktorý je stíhaný a potvrdil, že okolnosti uvedené v uznesení o vznesení obvinenia sa zakladajú na pravde. Uviedol, že drogy si zakúpil pre vlastnú potrebu. Svoje konanie oľutoval a zároveň dal výslovne súhlas na postup podľa § 216 Tr. poriadku. Súhlasil tiež s podmienkami podmienečného zastavenia trestného stíhania.

	Obvinený XXXXX doposiaľ nebol súdne trestaný. Z miesta bydliska je kladne hodnotený. Vzhľadom na osobu páchateľa s prihliadnutím na jeho doterajší život, zákonom chránený záujem, ako aj na okolnosti spáchania skutku som dospel k záveru, že v danom prípade sú splnené všetky podmienky ustanovenia § 216 ods. 1 Tr. poriadku a podmienečné zastavenie trestného stíhania s uložením skúšobnej doby v trvaní 20 mesiacov možno považovať za opodstatnené a dostačujúce.

Podľa § 171 ods. 2 Tr. zákona odňatím slobody až na päť rokov sa páchateľ potrestá, ak neoprávnene prechováva pre vlastnú potrebu omamnú látku, psychotropnú látku, jed alebo prekurzor vo väčšom rozsahu.
 
Podľa § 135 ods. 2 Tr. zákona prechovávaním omamnej látky, psychotropnej látky, jedu alebo prekurzora pre vlastnú potrebu vo väčšom rozsahu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac desaťnásobku obvykle jednorazovej dávky na použitie, a to pre osobnú spotrebu.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Tr. poriadku sa skúšobná doba začína právoplatnosťou tohto rozhodnutia.  

Podľa § 217 Tr. poriadku ak obvinený v priebehu skúšobnej doby bude viesť riadny život, rozhodne orgán, splní povinnosť nahradiť spôsobenú škodu a vyhovie aj ďalším uloženým obmedzeniam a povinnostiam, prokurátor rozhodne, že sa obvinený osvedčí. Inak sa rozhodne, a to aj počas skúšobnej doby, že sa v trestnom stíhaní bude pokračovať.

Z uvedených dôvodov bolo rozhodnuté tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor